b'\n_START_ARTICLE_\nAluminijeva zlitina\n_START_PARAGRAPH_\nAlum\xc3\xadnijeva zl\xc3\xadtina je zlitina aluminija ter ve\xc4\x8dje ali manj\xc5\xa1e koli\xc4\x8dine drugih zlitinskih elementov, kot denimo baker, mangan, magnezij, cink in podobno. V to skupino navadno uvr\xc5\xa1\xc4\x8damo tudi tehni\xc4\x8dno \xc4\x8disti aluminij, ki vsebuje ve\xc4\x8d kot 99\xc2\xa0% Al, vsebnost drugih elementov pa ne sme presegati dovoljenih vrednosti.\n_START_SECTION_\nTehni\xc4\x8dno \xc4\x8disti aluminij\n_START_PARAGRAPH_\n\xc4\x8cisti aluminij uporabljamo v tehniki le za nekatere namene. Za elektri\xc4\x8dne vodnike se uporablja E.Al \xc4\x8disto\xc4\x8de 99,5. Zahteva se dobra elektri\xc4\x8dna prevodnost (min. 35?m/(? mm\xc2\xb2)._NEWLINE_Al 99,8 in Al 99,7 se uporabljata v kemi\xc4\x8dni industriji in za izdelavo kemi\xc4\x8dnih aparatov. Za razne gospodinjske predmete se uporablja aluminij \xc4\x8disto\xc4\x8de 99,0. Trdnost \xc4\x8distega aluminija je sorazmerno majhna od 40 do 100 N/mm2, vendar pa je zelo korozijsko odporen. \xc4\x8cisti aluminij lahko deformacijsko utrdimo s hladno plasti\xc4\x8dno deformacijo.\n_START_SECTION_\nLivne aluminijeve zlitine\n_START_PARAGRAPH_\n\xc4\x8cisti aluminij uporabljamo v livarstvu v omejenem obsegu, ker se da slabo ulivati in ima litina slabe trdnostne lastnosti. _NEWLINE_Aluminijeve zlitine imajo bolj\xc5\xa1o livnost in bolj\xc5\xa1e trdnostne lastnosti. Prednosti aluminijevih zlitin so: majhna specifi\xc4\x8dna te\xc5\xbea, dobra korozijska obstojnost, dobra obdelovalnost, \xc4\x8dista in gladka povr\xc5\xa1ina, nemagnetnost. Velika prednost je prav tako nizka temperatura litja, kar omogo\xc4\x8da uporabo velikoserijskih postopkov litja (pod pritiskom, v kokile). Kot zlitinski elementi se najbolj pogosto uporabljajo: Si, Cu, Mg, Zn in Mn. Z ozirom na zlitinsko osnovo lo\xc4\x8dimo ve\xc4\x8d vrst zlitin.\n_START_SECTION_\nZlitine Al-Si\n_START_PARAGRAPH_\nTrgovski naziv za te zlitine je \xc2\xbbsilumin\xc2\xab. Te zlitine vsebujejo obi\xc4\x8dajno od 8-13\xc2\xa0% Si._NEWLINE_Aluminij in silicij tvorita binarni sistem z evtektikom pri 11,7\xc2\xa0% Si in pri evtekti\xc4\x8dni temperaturi 577\xc2\xa0\xc2\xb0C. Ta zlitina je zelo dobro livna, se da variti in je korozijsko odporna. Zaradi dobre livnosti je zlitina uporabna za komplicirane tankostenske ulitke. AlSi\xe2\x82\x81\xe2\x82\x82 je za srednje obremenjene dele. Uporabljamo ga za litje v pesek, kokile in pod pritiskom._NEWLINE_Zlitinam Al-Si se pogosto dodajata baker in magnezij. Dodatek bakra pove\xc4\x8da trdnostne lastnosti, vendar poslab\xc5\xa1a korozijsko odpornost. Dodatek magnezija omogo\xc4\x8di toplotno obdelavo in s tem mo\xc4\x8dno pove\xc4\x8danje trdnosti. Iz teh zlitin izdelujemo mo\xc4\x8dno dinami\xc4\x8dno obremenjene strojne dele (za motorje in vozila).'